Vienošanās pielikums Nr.4 

Prasības saistībā ar Eiropas Savienības fondu finansējuma piesaisti


Ja Vienošanās Vispārīgajos noteikumos vai Vienošanās Speciālo noteikumos, tajā skaitā Vienošanās Speciālo noteikumu pielikumos) rodas pretrunas saistībā ar normatīvo aktu noteikumiem Eiropas Savienības fondu (turpmāk – ES FONDU) ietvaros, tad šī Vienošanās pielikuma noteikumi ir noteicošie attiecībā pret iepriekš minētajiem Vienošanās noteikumiem un pielikumiem.
  
Ja Vienošanās izpildē tiek piesaistīts ES FONDU finansējums, Līdzēji vienojas par sekojošiem papildu noteikumiem:
1.1. Izpildītājs apņemas:
1.1.1. Vienošanās saistību izpildē ievērot normatīvo aktu prasības, nodrošināt piekļuvi ar ES FONDU saistītajai informācijai normatīvajos aktos noteiktajām iestādēm un kompetentajām institūcijām, kā arī institūcijām, kas iesaistītas ES FONDU pārvaldībā atbilstoši Eiropas Savienības normatīvajiem aktiem un lēmumiem, tai skaitā Eiropas Komisijai (turpmāk tekstā – normatīvajos aktos noteiktajām iestādēm un kompetentajām institūcijām;
1.1.2. nekavējoties informēt Eiropas Savienības institūcijas un kompetentās iestādes, ja pastāv ticams apgalvojums, sūdzība vai informācija attiecībā uz noziedzīgiem nodarījumiem saistībā ar Vienošanās izpildi. Ar noziedzīgu nodarījumu šī punkta izpratnē tiek saprasti jebkuri turpmāk minētie  noziedzīgie nodarījumi, ciktāl un kā tie noteikti ar attiecīgajiem normatīvajiem aktiem: krāpšana, korupcija (t.sk., bet ne tikai - kukuļdošana,  kukuļņemšana, starpniecība kukuļošanā, komerciālā uzpirkšana, neatļauta labuma pieņemšana un tml.), izspiešana, aizliegtas vienošanās, bezdarbība (t.sk., neziņošana par noziedzīgu nodarījumu), noziedzīgi iegūtu līdzekļu legalizācija, terorisma finansēšana);
1.1.3. nodrošināt Eiropas Savienības institūcijām un kompetentajām iestādēm iespēju saistībā ar uzsāktu lietu par noziedzīgu nodarījumu, revidēt Izpildītāja sadarbības partnerus, līgumslēdzējus, to apakšuzņēmēju  grāmatvedības un uzskaites ierakstus saistībā ar Vienošanās izpildi, un izgatavot dokumentu kopijas, ciktāl tas pieļaujams atbilstoši normatīvo aktu prasībām;
1.1.4. nodrošināt Pasūtītājam, kā arī normatīvajos aktos noteiktajām iestādēm un kompetentajām institūcijām, veicot pārbaudes vai auditus saistībā ar ES FONDU finansējumu, iespēju piekļūt bez maksas pie ar Vienošanās un iepirkumu saistītās dokumentācijas, tajā skaitā iesniegto piedāvājumu dokumentācijai, vai citas informācijas un dokumentācijas, kas saistīta ar Vienošanās izpildi, kā arī pēc iepriekš minēto personu pieprasījuma izsniegt prasīto informāciju, tajā skaitā elektroniskā formātā Pasūtītāja, kā arī minēto iestāžu un institūciju noteiktajā termiņā;
1.1.5. uzturēt grāmatvedības ierakstus un uzskaiti par visām finanšu transakcijām un izdevumiem saistībā ar Vienošanās izpildi, saglabāt ar Vienošanās izpildi saistīto, tā rīcībā esošo dokumentu oriģinālus, it īpaši grāmatvedības un nodokļu uzskaites dokumentus, tajā skaitā elektronisko dokumentu oriģinālus, Vienošanās darbības laikā un 5 (piecus) gadus pēc gadus pēc ES FONDU projekta īstenošanas termiņa beigām. Ja šajā punktā noteiktajā termiņa izbeigšanās dienā turpinās audits, pārsūdzības process, tiesvedība, tiek iesniegts pieteikums tiesā, vai tiek veikti citi pārbaudes pasākumi saistībā ar ES FONDU piešķirto finansējumu, tad Izpildītājam ir pienākums saglabāt dokumentus līdz iepriekš minēto auditu, tiesas procesu vai citu pārbaudes pasākumu noslēgumam;
1.1.6. Izpildītājs atsakās no jebkādām tiesībām un/vai prasījumiem, un/vai pretenzijām pret normatīvajos aktos noteiktajām iestādēm un kompetentajām institūcijām saistībā ar ES FONDU noteiktajām prasībām un nodrošina šāda noteikuma ietveršanu līgumos ar apakšuzņēmējiem;
1.1.7. nodrošināt, noteikto pienākumu izpildi saistībā ar Eiropas Savienības piešķirtā finansējuma administrēšanu un kontroli, kā arī atbilstību Eiropas Savienības finansējuma ES FONDU ietvaros izvirzītajām publicitātes prasībām (Centrālās finanšu un līgumu aģentūras tīmekļvietnē publicētajās ES fondu 2021.–2027. gada plānošanas perioda un  Atveseļošanas fonda  komunikācijas un dizaina vadlīnijas par  ES FONDU simbolikas lietošanas noteikumiem), tajā skaitā par korektu ES FONDU simbolikas atveidošanu un lietošanu visos ar Vienošanās īstenošanu saistītajos komunikācijas materiālos, tostarp uz fiziskās komunikācijas objektiem.  Šī prasība attiecas arī uz Izpildītāja piesaistīto apakšuzņēmēju;
1.1.8. Izpildītājs nodrošina, ka noteiktie pienākumi saistībā ar Eiropas Savienības piešķirtā finansējuma administrēšanu un kontroli, kā arī atbilstību Eiropas Savienības finansējuma ES FONDU ietvaros izvirzītajām publicitātes prasībām, attiecas arī uz Izpildītāja piesaistīto apakšuzņēmēju;
1.1.9. gadījumos, kad Pasūtītājs ir devis rakstisku atļauju Izpildītājam izmantot informāciju par Vienošanos konferencēs, semināros, publikācijās vai norādīt citos dokumentos, sniegt atsauces iepirkumos Izpildītājam pienākums ir nodrošināt, lai šajos dokumentos vai komunikācijā tiktu ietverta atbilstoši ES FONDU dokumentācijas prasībām noformēta norāde, ka Vienošanās izpildei ir piesaistīts Eiropas Savienības finansējums. Par šādu dokumentu un komunikācijas saturu vienmēr un jebkurā gadījumā atbild Izpildītājs. Normatīvajos aktos noteiktās iestādes un kompetentās institūcijas atbild tikai gadījumos, ja ir iepriekš sniegušas savu piekrišanu; 
1.1.10. Līdzēji vienojas, ka šajā Vienošanās noteiktā konfidencialitātes klauzula par Vienošanās informācijas pielietošanu netiek piemērota, ja informāciju pieprasa normatīvajos aktos noteiktās iestādes un kompetentās institūcijas saistībā ar Eiropas Savienības piešķirtā finansējuma administrēšanu vai kontroli; 
1.1.11. Līdzēji apņemas bez iepriekšējas saskaņošanas nenodot tālāk trešajām personām no otra Līdzēja iegūtos fizisko personu datus, izņemot gadījumus, kad to pieprasa normatīvajos aktos noteiktās iestādes un kompetentās institūcijas saistībā ar Eiropas Savienības piešķirtā finansējuma administrēšanu un kontroli.
1.1.12. nodrošināt, ka 1.1.1.-.1.1.10. punktā noteiktās prasības ir iekļautas arī līgumos, ko kandidāts/pretendents slēdz ar apakšuzņēmējiem šī Vienošanās izpildes nodrošināšanai.  
1.1.13. Izpildītājs pieņemšanas nodošanas aktos un rēķinos norāda atsauci uz ES FONDU projektu atbilstoši Pasūtītāja norādījumiem. Izpildītājs atsevišķi nodala pieņemšanas nodošanas aktus un rēķinus par aktivitātēm, kas tiek īstenotas ES FONDU projekta ietvaros no citām aktivitātēm, ja tādas paredzētas.

1.2. Pasūtītāja tiesības:
1.2.1. Vienošanās ietvaros ES FONDU maksājumu un izmaksu dokumentus noformēt atsevišķi, izdarot norādi par ES FONDU.
1.2.2. Konstatējot Izpildītāja (tajā skaitā tā valdes vai padomes locekļa, patiesā labuma guvēja, pārstāvēttiesīgās personas vai prokūrista, vai personas, kura ir pilnvarota pārstāvēt Izpildītāju darbībās, kas saistītas ar filiāli, vai personālsabiedrības biedra, ja Izpildītājs ir personālsabiedrība) normatīvajos aktu pārkāpumus, kuriem ir būtiska ietekme uz finansējumu un/vai konstatēta Vienošanās saistību neizpildīšana, tajā skaitā nav ievēroti Vienošanās un tajā skaitā šī pielikuma noteikumi no Izpildītāja puses Izpildītāja vainas dēļ (tajā skaitā kavēti Vienošanās noteiktie izpildes termiņi),  Pasūtītājs ir tiesīgs piedzīt no Izpildītāja zaudējumu atlīdzību, lai kompensētu Eiropas Savienības institūcijām nodarīto jebkuru kaitējumu, tai skaitā atrauto peļņu un procentus no dienas, kad zaudējumi radušies, līdz dienai, kad samaksāta zaudējumu atlīdzība.
1.2.3. Pasūtītajam ir tiesības vienpusējā kārtā bez iepriekšēja brīdinājuma grozīt (tajā skaitā izteikt jaunā redakcijā) šajā pielikumā atrunātos noteikumus, ja mainās normatīvo aktu regulējums, atbilstoši spēkā esošajam normatīvo aktu regulējumam. Par veiktajiem grozījumiem Pasūtītājs informē Izpildītāju ne vēlāk kā 5 (piecu) darba dienu laikā, nosūtot paziņojumu par grozījumiem ar jaunu Vienošanās pielikumu uz Vienošanās rekvizītos norādīto adresi un/vai  e-pastu. Pasūtītāja paziņojums par grozījumiem ar jaunu Vienošanās pielikumu ir pievienojams Vienošanāsm un kļūst par tā neatņemamu sastāvdaļu.
1.3. Nosacījumi, kas tieši nav atrunāti šajā Vienošanās pielikumā, tiek risināti saskaņā ar normatīvajiem aktiem.
1.4. Ja viens vai vairāki šī Vienošanās pielikuma noteikumi jebkādā veidā kļūst par spēkā neesošiem, pretlikumīgiem, tas nekādā veidā neierobežo un neietekmē pārējo šī Vienošanās pielikuma noteikumu spēkā esamību, likumību vai izpildi. Šādā gadījumā Līdzēji apņemas veikt visu iespējamo spēku zaudējušo saistību pārskatīšanu saskaņā ar normatīvajiem aktiem.

